કર્મ કે કરમ બહુ વિવાદાસ્પદ વિષય છે. મને લગભગ ૨૫ વર્ષથી નિયમિતપણે કિડની સ્ટોન થાય છે અને નીકળી જાય છે. બાવીસેક વર્ષનો હતો અને એપેન્ડીક્ષનું ઓપરેશન કરાવેલું, હમણાં બે વર્ષ પહેલા હર્નીયાનું ઓપરેશન પણ કરાવ્યું. મારા પોતાના જ દાખલા આપું છું. મારા વાઈફને ૨૬ વર્ષના હતા ને એક કિડની ફેઇલ થઈ જવાથી ૨૦ વર્ષ પહેલા તે કિડની રીમુવ કરવી પડેલી. બે વર્ષ પહેલા બીજી કિડની પણ કહે કે મેં એકલાં હાથે ૨૦ વર્ષ કામ કર્યું હવે નહિ કરું કહીને ધરણા પર બેસી ગઈ, સત્યાગ્રહ પર ઉતરી ગઈ હહાહાહાહાહાહા . મેં કહ્યું નો પ્રૉબ્લેમ આપણે ડાયાલિસીસ કરાવીશું. જો કે બે વર્ષમાં તો બીજી કિડની પણ અહીંની ઉત્તમોત્તમ વ્યવસ્થાને લીધે મળી ગઈ. એટલે વર્ષોથી કરમ તો ભોગવવા પડે તેવું સગા સંબંધીઓ પાસેથી સાંભળીએ છીએ. તમે મિત્રો પણ કોઈને કોઈ આવી તકલીફોમાંથી પસાર થતા જ હશો ને આવું સાંભળતા જ હશો. મતલબ આપણા હિંદુઓમાં કરમ એટલે એક જાતનું પનિશમૅન્ટ. કોઈ ખરાબ કામ કર્યું હશે તેની સજા રૂપે, એક બાહ્ય ન્યાય રૂપે આજે બીમારીઓ આવે છે, અને એવા કર્મ કે જે મને યાદ પણ નથી. એક નાનું બાળક બીમાર પડે છે તે ક્યાં કોઈ કર્મ કરવા ગયું હતું? તો કહેશે ગયા જન્મના કર્મ. પણ ગયો જનમ હતો કે નહિ તે પણ એક હાઈપો જ છે કોઈ સાબિતી કે પુરાવા છે જ નહિ. આવી સમજ એક બહુ મોટું તૂત છે.